ቤት ገብተን ጉዲት ምሳ ለመሥራት ወደ ጓዳ ገባች፡፡ ሰውየው የፍቅርና የትዳር ታሪኩን ባጭሩ…. ለሁለት ሰዓት ያህል… ተረከልኝ ፡፡ አዲሳባ ውስጥ በፍቅር እንደኖሩ ከዚያ እሱ ወደ አሜሪካ እንደተሰደደና እሷን በስንት ውጣውረድ እንዳመጣት ነገረኝ፡፡ በቅጡ አልሰማሁትም፡፡ ከሰውየው ትረካ በላይ ጥርት ብሎ የሚሰማኝ ከጓዳ የሚመጣው የመክተፍያ ድምጽ ነበር፡፡ ጉዲት በያይነቱ ሠርታ ጨረሰች፡፡ ግን ቶሎ አልቀረበም፡፡ እኔን ራብ እየሞረሞረኝ ባልና ሚስቱ ስለኣቀራረብ ስታይል ይራቀቃሉ፡፡ ስንግ ቃርያው የሚቀመጠው ከቲማቲሙ በስተቀኝ በኩል ነው በስተግራ በኩል ነው ？ በሚለው ዙርያ ለሃያ ደቂቃ ያክል ተከራከሩ፡፡ እኔ ወደ ማእዱ ለመሄድ ትንሽ ሲቀረኝ ማእዱ ከፊቴ ቀረበ፡፡
